Егоровэ Татьянэ зэпымыууэ и нэIэ ятрегъэт
Хабзэ зэрыхъуам тету, Къэбэрдей-Балъкъэр Республикэм и Парламентым и депутатхэр ТекIуэныгъэм и махуэм ипэ къихуэу а гуфIэгъуэшхуэмкIэ ехъуэхъуащ езыхэм я нэIэм щIэт ветеранхэм.
Къапщтэмэ, КъБР-м и Парламентым и УнафэщI Егоровэ Татьянэ ялъыгъуэзащ Ширшовэ Аннэ Петр и пхъум, зэщхьэгъусэхэу Юрковхэ Анатолий Григорий и къуэмрэ Александрэ Василий и пхъумрэ.
— Накъыгъэм и 9-р нэхъ гуапагъэрэ хуабагъэрэ зыхэлъ махуэшхуэхэм ящыщщ. Ар дэ тщыщ дэтхэнэ зыми и дежкIэ лъапIэщ, абы урысей цIыхухэм я щIэблэ псори зэкъуегъэувэ икIи гушхуэныгъэ яхелъхьэ. ТекIуэныгъэ Иныр къызэрытхуэфхьам, дунейр фашизмэм къызэревгъэлам папщIэ фронтым Iутахэми тылым щылэжьахэми сынывохъуэхъу. Дэр папщIэ фэ псори фылIыхъужь нэсщ икIи пщIэрэ щIыхьрэ фхуэфащэщ. Си щхьэр лъахъшэу фхузогъэщхъ лIыхъужьыгъэ зэрызевхьам, мамырыгъэр къызэрытхуэфхьам папщIэ, — жиIащ Егоровэ Татьянэ икIи ветеранхэм узыншагъэ быдэ яIэну, я гъащIэр кIыхь хъуну ехъуэхъуащ.
Псалъэмакъ гуапэм хиубыдэу КъБР-м и Парламентым и спикерымрэ ветеранхэмрэ нэхъ зыгъэпIейтей Iуэхухэр зэхуаIуэтащ. Егоровэ Татьянэ нэхъыжьхэм жаIахэм едэIуа нэужь, къыхигъэщхьэхукIащ Хэкум и щхьэхуитыныгъэр зыхъумахэм я псэукIэр ефIэкIуэн папщIэ законхэр къыдэзыгъэкI органу и депутатхэм яхузэфIэкI псори зэралэжьынур.
ЗэIущIэм и кIэухым Егоровэ Татьянэ ветеранхэм фэеплъ тыгъэхэмрэ удз гъэгъахэмрэ яритащ. Ширшовэ Аннэ, апхуэдэу Юрковхэ я унагъуэм КъБР-м и Парламентым и УнафэщIым фIыщIэ къыхуащIащ зэпымыууэ и нэIэ зэратригъэтым папщIэ.
Батыр Любэ.
